A fordítás az alábbi kiadás alapján készült:

Karen Frazier, RMT / The Guide to Get Started with the Healing Power of Crystals

First published in English by Rockridge Press, an Imprint of Callisto Media, Inc., USA, 2017

Fordította
Fehér Edina

Szerkesztette
Besenyő Viktória

Olvasószerkesztő
Bartus Csilla

Copyright © Karen Frazier, 2017

Hungarian translation © Fehér Edina, 2022

Hungarian edition © Édesvíz Kft., 2023

Cover design © Édesvíz Kft., 2023

Photography © Lucia Loiso, ii, vii, 1–4, 7, 14, 17–18, 32, 42, 52–54, 57, 59, 61, 63, 65, 67, 69, 71, 73, 75–76, 118–120, 172 All additional photography credits go to shutterstock.com.

Illustrations © Megan Dailey, 27, 45, 123, 125, 127, 133, 135, 139, 141, 145, 149, 153

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és műszaki vezető: Dudich Ákos

Tördelő: Janković Milán

A borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-389-4

MOBI ISBN 978-963-507-390-0

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOM

Bevezetés

1. RÉSZ A kristálygyógyászat alapjai

1. FEJEZET A kristályok ereje

2. FEJEZET Hogyan kezdj kristályokat gyűjteni?

3. FEJEZET Kristályokkal a gyógyulásért

4. FEJEZET A kristályok erejének növelése

2. RÉSZ Mélyítsd el az ismereteidet!

5. FEJEZET Kristályok mindenkinek

Ametiszt

Citrin

Fekete turmalin

Fluorit

Füstkvarc

Hematit

Karneol

Rózsakvarc

Tiszta kvarc

Türkiz

6. FEJEZET 40 kristály, amit meg kell ismerned

Achát

Akvamarin

Amazonit

Ametrin

Apacskönny

Apatit

Aventurin

Borostyán

Cirkon

Danburit

Epidot

Fukszit

Gránát

Holdkő

Hovlit

Jáde

Jáspiskő

Kalcedon

Kalcit

Kianit

Labradorit

Lapis lazuri

Larimár

Magnetit

Malachit

Moldavit

Obszidián

Opál

Ónix

Peridot

Rodokrozit

Rubin

Smaragd

Szelenit

Szodalit

Tanzanit

Tigrisszem

Topáz

Turmalin

Zafír

3. RÉSZ Tedd jobbá az életed!

7. FEJEZET Kristályok, receptre

Bántalmazás

Bátorság

Belső béke

Bizalom

Boldogság

Döntésképesség

Düh

Egyensúly

Függőség

Gyász

Határok

Hála

Irigység

Jólét/Boldogulás

Könyörület

Megbánás

Megbocsátás

Motiváció

Negativitás

Önbizalom

Stressz

Szeretet

Szorongás

Türelem

Visszautasítás

Ismerd fel a kristályodat! Színek szerinti útmutató

BEVEZETÉS

Modern világunkban rengeteg stressz terheli a testünket, az elménket és a lelkünket. Bármi történik is a mindennapjainkban – az étkezésünk terén, a politikában, a munkánkban vagy a többi tevékenységünkben –, felboríthatja az életünk egyensúlyát. Pedig ahhoz, hogy a lehető legtöbbet hozzuk ki magunkból, kiegyensúlyozottságra van szükségünk.

Néhány évvel ezelőtt igencsak stresszes állásom volt egy olyan cégnél, amely nem sokat törődött a munkavállalóival. Órákat kellett ingáznom az örökmozgó fiam mellett, miközben a férjem, ha lehet, még nálam is elfoglaltabb volt. Mivel ennyire hektikus életet éltünk, fel kellett áldoznom olyan dolgokat, amiket nem lett volna szabad: a tápláló ételeket, a rendszeres testmozgást és az olyan elfoglaltságokat, amelyek segíthettek volna lelassulni, hogy újra megtaláljam az egyensúlyt.

Az életem minden területe megszenvedte, hogy folyton stresszeltem és pörögtem. Az egészségi állapotom sem volt túl fényes. Krónikus fájdalmak gyötörtek. A házasságunkból kiveszett az érzelmi meghittség, ami az elején jellemezte a kapcsolatunkat. Boldogtalan voltam. Úgy éreztem, mind a szakmámban, mind a magánéletben megrekedtem egy hiperaktív és öröm nélküli létformában.

Aztán egy szombati napon akadt némi szabadidőm, amikor semmilyen kötelezettség nem adott tennivalót. Úgy döntöttem, autózom egyet, s végül egy hatalmas, kristályokat és gyöngyöket árusító boltban kötöttem ki, az otthonomtól harminc percre. A féldrágakőrészleg egyszerűen beszippantott. Vettem néhány követ, gyöngyöt és kiegészítőket, hogy ékszereket készítsek, amit még soha nem próbáltam.

Miután hazaértem, leültem az asztalomhoz, és elkezdtem felfűzni a gyöngyöket, mély nyugalom szállt meg. Az elmém elszántan összpontosított. Az énem olyan részeit fedeztem fel újra, amelyeknek a létezéséről már meg is feledkeztem. Éreztem, ahogy szétárad bennem az öröm. Attól, hogy a kövekkel dolgoztam, meditatív állapotba kerültem, amit már régóta nem tapasztaltam, és ez felébresztette a kíváncsiságomat.

Jóllehet mindig érdekeltek a kristályok, sőt a harmincas éveimben a gyógyulásomban is segítettek, később mégis háttérbe szorultak az életemben. Éveken keresztül nem használtam őket. Amikor azon a bizonyos szombaton a gyöngyökkel foglalatoskodtam, eszembe jutottak a kristályokkal kapcsolatos pozitív élményeim, és ez új utat mutatott számomra.

Azóta gyűjtöm a kristályokat, és dolgozom velük. Teljesen ellepték az otthonomat, önmagam és mások gyógyítására is használom őket. Annyira fontos részévé váltak az életemnek, hogy úgy gondoltam, a tapasztalásaimat mindenkivel megosztom Crystals for Healing (Gyógyító kristályok) című könyvemben. Bár az a könyv átfogó képet ad a kristályokról, az elmúlt években azt tapasztaltam, hogy szükség lenne egy sokkal gyakorlatiasabb alapozásra is azoknak, akik még csak most kezdenek el a kristályokkal foglalkozni. Nekik írtam ezt a könyvet, amely megadja a legalapvetőbb információkat a kristályokról, és a gyakorlati alkalmazásukat is bemutatja. Így mindenki megtapasztalhatja azokat az erőteljes változásokat, amelyeket a Föld e csodálatos elemei elősegítenek.

A KRISTÁLYOK EREJE

A korábbi évszázadokban minden civilizáció nagyra értékelte a kristályokat, nemcsak a féldrágakövek és drágakövek szépségéért, hanem azokért a rezgésekért is, amelyek minden kristályt egyedileg jellemeznek, és képesek elősegíteni a test, az elme és a lélek gyógyulását. Az ókori Mezopotámia, Egyiptom, Kína és Görögország lakói egyaránt használtak kristályokat, a gyógyító tulajdonságaik miatt. Ez a gyakorlat hosszú időn keresztül folytatódott, csak a reneszánsz korában szorult némiképp háttérbe, amikor az emberek azt hitték, hogy a kristályok gyógyító ereje a jó vagy rossz angyaloktól származik.

A kristályok gyógyításra használata negyven évvel ezelőtt új lendületet kapott, és azóta folyamatosan növekszik a népszerűsége ennek az energetikai gyógymódnak. A modern tudományok korában azonban talán nehéz lehet megérteni, hogyan hozhatja el egy darabka kő a gyógyulást. A válasz a kristályokban rejlő vibrációs energiákban rejlik, és abban, ahogyan ezek hatnak az őket körülvevő energiamezőkre, egyebek közt az emberek energiamezejére.

Mik a kristályok?

A kristály egy természetes földi képződmény. A valódi kristály elemi cellák rendezett csoportosulásából áll, amelyek egyedi rácsmintát, más néven kristályrendszert formáznak. A gyógyító kristályok esetében hatféle rácsminta létezik (lásd a következő oldalt). Továbbá van még egy kőzetkategória, melyet amorf kristálynak is szokás hívni, még akkor is, ha ezek igazából nem kristályok, hiszen nem rendelkeznek belső kristályos szerkezettel. Ilyen például a borostyán, az obszidián, az opál vagy a tektitek. Mindegyiknek megvan a maga különleges tulajdonsága.

KRISTÁLYOK ÉS SZÍNEK

Teljes mértékben igaz, hogy a kristály színe befolyásolja, mennyire lesz vonzó számodra. Ugyanakkor a színek a kristályok energetikai és gyógyító hatásában is szerepet játszanak. Ezt a könyv későbbi részeiben részletesen tárgyalni fogjuk, de akad néhány alapvető dolog, amit tudni kell a kristályokról és azok színéről. Egy kristály színét három dolog adja:

♦ Az, ahogy a kristály elnyeli a fényt.

♦ A kristályban lévő speciális ásványi anyagok és/vagy kemikáliák.

♦ A kristályban fellelhető bármilyen szennyeződés.

Az ásványi anyagok és a szennyeződések határozzák meg, hogy a fény melyik hullámhosszát nyeli el a kristály, a megjelenő szín pedig ennek az eredménye. Ha például a kristály a fény minden hullámhosszát elnyeli, fekete színű lesz. Ha semmilyen fényhullámot nem enged magába, akkor átlátszó lesz. A különféle szennyeződések és kemikáliák/ásványi anyagok más-más módon hatnak a fényre.

Kristályrácsformák

A következő hat kristályrácsforma létezik:

HEXAGONÁLIS (hatszöges oszlop alakú) kristályok: A manifesztációban nyújtanak segítséget.

IZOMETRIKUS (vagy szabályos) kristályok: Képesek javítani bizonyos helyzeteken, illetve fel tudják erősíteni az energiákat.

MONOKLIN (vagy egyhajlású) kristályok: Általában oltalmazó szerepet töltenek be.

ORTOROMBOS kristályok: A gyémánt alakját formázzák. Megtisztítanak, megvilágosítanak, és eltávolítják az elakadásokat.

TETRAGONÁLIS (vagy négyszöges) kristályok: Általaluk válik minden vonzóbbá, és abban is a segítségedre lesznek, hogy magadhoz vonzz dolgokat.

TRIKLIN (vagy háromhajlású) kristályok: Távol tartják a nemkívánatos energiákat, illetve segítenek megtartani az olyan energiát, amelyre szükséged van.

KRISTÁLYOK, ÉKKÖVEK, ÁSVÁNYOK VAGY KŐZETEK?

Az emberek gyakran váltogatva használják a kristály, drágakő, ásvány és kőzet kifejezéseket. Néhány olyan anyagot is kristálynak neveznek, ami nem az, például a borostyánt, ez ugyanis nem más, mint megkövesedett gyanta. Ha azon tűnődsz, hogy valójában mi a különbség közöttük, íme egy gyors áttekintés:

KRISTÁLY: Kristályos belső szerkezettel bíró ásvány. Az achát, ami hexagonális kristály, egyszerre ásvány és kőzet.

ÉKKŐ: Olyan kristály, ásvány vagy kőzet, amely vágott és csiszolt. A vágott gyémánt (ami egyszerre ásvány, kristály és kőzet) lehet ékkő vagy drágakő is. A borostyán és az igazgyöngy olyan organikus anyagok, amelyeket bár drágakőnek nevezünk, mégsem kristályok, ásványok vagy kőzetek.

ÁSVÁNY: A természetben megtalálható anyag, amelyet egyedi kémiai összetétel jellemez, szerkezete rendezett, lehet kristályos, de nem kristályos is. Az opál olyan ásvány, amelynek a szerkezete nem kristályos, így bár drágakőnek és kőzetnek minősül, mégsem tartozik a kristályok közé.

KŐZET: Ásványok kombinációja vagy összenövése. A márvány például többféle ásványból felépülő, metamorf kőzet, amelyet fokozatosan alakított a hő és a nyomás.

A kristályokat találják vagy készítik?

Ahogy a kristályok és a drágakövek egyre nagyobb népszerűségre tettek szert, úgy kapott lendületet a laboratóriumi körülmények között gyártott drágakövek piaca is. A mesterséges köveket jellemzően ékszerészek használják fel, és gyakran rendkívüli méretűek, színűek vagy tisztaságúak. Az ezekből készített ékszerekhez olcsóbban hozzá lehet jutni, mint azokhoz, amelyeket a természet által alkotott kristályok ékesítenek.

A természetes kristályok a Föld mélyében formálódtak évszázadok, évezredek, sőt akár évmilliók alatt. Ezért sokan úgy tartják, hogy természetes energiákkal bírnak. A laboratóriumi kristályokat gyorsan hozzák létre, és nincs közük a Föld erejéhez. Ez persze nem jelenti azt, hogy ne rendelkeznének különleges erőkkel. Ugyanolyan kristályos szerkezetük van, amely megtartja az energiát. Néhányan azonban úgy vélik, hogy emiatt az energiájuk kevésbé tiszta. A kristály energiája azon nyomban módosul, amint hozzányúlnak, így teljes biztonsággal csak annyit jelenthetünk ki, hogy abban a pillanatban, amint hozzáérnek, minden kristály ereje megváltozik. Azt tanácsolom, hogy többféle kristályt tarts magadnál, így megtapasztalhatod, melyik biztosítja számodra azt az erőforrást, amire az adott pillanatban szükséged van.

Kristályenergetika

Mindennek van energiája, mi több, a kvantumfizika azt is bebizonyította, hogy minden anyagi dolog elektromos rezgésekből tevődik össze. A tested és a kristályok is.

Az energia mérésében sokkal jobbak vagyunk, mint hinnénk. Még azok az emberek is észreveszik, ha az energiájuk nem harmonizál egy másik emberével, akik egyébként nem sok ismerettel rendelkeznek magáról az energiáról vagy az energiagyógyításról. Amikor azt tapasztalod, hogy valakivel nem vagy egy hullámhosszon, akkor érzékeled a másik energiáját, és felismered, hogy nem kompatibilis a tiéddel.

RAGÁLYOS ENERGIA

Előfordult már veled, hogy igazán negatív emberrel találkoztál, és érezted, ahogy a hangulatod már a puszta jelenlététől is egyre romlik? És kerültél már kapcsolatba nagyon pozitív emberrel, akinek a közelségétől a hangulatod is rögtön jobb lett? A hangulat (vagyis az energia) ragályos: az egyik rezgési rendszer addig gyakorol hatást a másikra, amíg a kettő szinkronba nem kerül.

Gondolj csak a mindennapjaidra! A cirkadián ritmusod, más néven a biológiai órád segít, hogy eligazodj a világosság és a sötétség körforgásában, és ez közvetíti a testednek azt is, hogy mikor kell nyugovóra térnie. Minden emlős hipotalamuszában megtalálható egyfajta óraszerepet betöltő rész, amely reagál az energetikai időjelzésekre, hogy segítséget nyújtson abban, mikor keljünk fel, és mikor feküdjünk le. Az én jelzéseim például kiválóak. Évek óta nem használok ébresztőórát ahhoz, hogy felkeljek, mert a biológiai órám tökéletesen működik.

A KRISTÁLYOK ELEKTROMOS HATÁSA

Olyan ember vagyok, aki jobban szereti, ha megmutatják, hogyan és miért működnek a dolgok úgy, ahogy, míg mások azt preferálják, ha elmagyarázzák nekik. Amikor megismertem a kristályokat, az egyik dolog, ami lenyűgözött bennük, az elektromos hatásuk volt, amelynek a lényegét most meg is osztom veled.

PIEZOELEKTROMOS HATÁS

Piezoelektromos hatásról akkor beszélünk, amikor vezetőképességgel nem rendelkező kristályok (némelyik rendelkezik vele, mások meg nem) elektromos töltést generálnak, ha mechanikai stressznek vannak kitéve. A kvarc az egyik olyan kristály, amely piezoelektromosságot mutat, éppen ezért gyakran használják olyan szerkezetben, mint a rádiók, az órák vagy más digitális integrált áramkörök.

PIROELEKTROMOS HATÁS

Piroelektromos kristály például a turmalin, amely melegítés vagy hűtés hatására áramot termel. A Journal of Physics leírja, hogy a piroelektromosságnak számos felhasználási módja létezik, egyebek közt így működik az érintés nélküli hőmérő és az infravörös kamera.

A REZGÉSEK MEGTAPASZTALÁSA

Mint minden másnak, a kristályoknak is megvan a maguk rezgése. Az emberi test szintén rendelkezik saját rezgéssel, amelyre hatást gyakorolnak más rezgések, amelyekkel kapcsolatba kerülünk. Ha kristályokkal dolgozol, ennek következtében megváltozhatnak a tested, az elméd és a lelked energiái, sőt még a kristály rezgése is módosulhat egy kicsit. Mivel a kristályok általában magasabb rezgéssel rendelkeznek, mint az emberi test, jellemzően emelik a rezgésszintedet. Ha magasabb szinten rezegsz, az hasznos számodra, mert így nemcsak spirituálisan fejlődhetsz, hanem mentálisan, fizikailag és érzelmileg is kedvező irányba mozdulhatsz el.

Kristályok a technológiában

A kvarcot már az 1800-as évek óta használják a technológiában, amióta a kristályok piezoelektromos hatását felismerték. Kihasználva azt, hogy a kvarc nagyon stabil rezgésszámot tud produkálni, számos olyan technológiai eszközben használatos, amelynek a működése nagyfokú pontosságot igényel. Egyebek közt a szonárok, az órák és az amatőr rádiók is kvarcot tartalmaznak.

KATONAI RÁDIÓK: A II. világháború során kvarc rezgésgerjesztőket használtak arra, hogy kontrollálják a kétirányú rádióátvitel frekvenciáit, ahogy azt az IEEE Transactions on Ultrasonics, Ferroelectrics, and Frequency Control egyik cikke is írja. A rezgésgerjesztők igencsak precízek voltak, ugyanakkor a tömeggyártásuk nehézségbe ütközött.

ELEKTRONIKUS FOGYASZTÁSI CIKKEK: A Minerals Education Coalition, az ásványianyag-erőforrás adatbázisa szerint a gyártók elektronikai tisztaságú kvarcot alkalmaznak a számítógépek áramköreiben, a mobiltelefonokban és hasonló eszközökben. A CNet jelentése szerint kvarcot és más piezoelektromos kristályokat nyers formában is felhasználtak egy kezdetleges kísérleti számítógép megalkotásához, amely véletlenszerű hang- és fényjeleket közvetített és fogadott.

ÓRÁK: A kvarcot stabil rezgésszámgerjesztő hatásának köszönhetően órákban is előszeretettel használják, ahol fontos a pontosság. A The Watch Company közlése szerint még egy egész apró kvarcdarab is olyan pontosan oszcillál, hogy évente pár másodperc erejéig pontosan mutatja az időt.

Hogyan érzékelheted a kristályok energiáját?

Valószínűleg hallottál már misztikusokról, médiumokról és energiagyógyítókról, akik lelkekkel kommunikálnak, órákig meditálnak, és nagyon érzékenyek az őket körülvevő energiákra. Nem azt akarom sugallni, hogy mindenkinek ilyenné kellene válnia. Inkább az a célom, hogy olyan gyakorlati tanácsokat adjak, amelyek segítségével egy átlagember is képes megtapasztalni az energiák működését, amikor kristályokat használ. De vajon hogyan folytathatsz értelmes kommunikációt egy kővel?

LÉGY NYITOTT AZ ÉLMÉNYRE. Megértem, ha kicsit szkeptikus vagy. Én is teljesen megdöbbentem, amikor a kristályok használatától először éreztem változást. Addig egyáltalán nem hittem az efféle dolgokban, és ha valaki azt mondta volna, hogy az orvos/energiagyógyász kristályt fog használni, hogy megszabadítson régóta kínzó torokgyulladásomtól, akkor lehet, hogy el sem megyek hozzá. Pedig ez igazán nagy hiba lett volna.

TEDD FÉLRE AZ ELŐÍTÉLETEIDET. Közelíts kíváncsian az élményhez, anélkül, hogy bebeszélnéd magadnak, miért nem működhet a módszer.

NE LEGYENEK ELVÁRÁSAID. Úgy vélem, az elvárások behatárolják a tapasztalást. Épp ezért mindig elvárások nélkül próbálok közelíteni minden élményhez. Az univerzumnak nagyobb tervei vannak velem, mint amit én egyáltalán el tudok képzelni. Ahelyett, hogy elvárásokat támasztanál, éld meg a kristállyal folytatott munka minden pillanatát, és figyeld meg, hova repítenek a tapasztalataid.

KEZDJ AZZAL A KRISTÁLLYAL, AMELYIK ERŐSEN VONZ. Ahhoz, hogy kristályokkal kezdj dolgozni, találnod kell egyet, amelyik valamiért izgatja a fantáziádat. Ha később kiderül, hogy olyan típusú, amilyet a könyv további részeiben én is javaslok, az nagyszerű. De ha nem így van, az sem baj. Ha rábukkansz egy olyan kristályra, amely szinte megszólít, használd azt a gyógyító munkához. Nagy eséllyel jó oka van annak, hogy megszólított.

Minden ember más, így mindenki egyedi tapasztalatot szerez a kristályokkal kapcsolatban. Bár én szívesen megosztom veled a saját tapasztalásaimat, végül úgyis az lesz a fontos, hogy te mit érzel. Ezért aztán arra bátorítalak, hogy légy nyitott mindenféle tapasztalatra. Éld meg a pillanatot, és figyeld, mi történik. Figyelj oda arra, amit gondolsz, érzékelsz és érzel. Hagyd megtörténni. Engedd, hogy a tapasztalatod meggyőzzön.

Az érzéstől a változásig

Mit tapasztalsz, amikor a kezedben tartasz egy kristályt? Ez csakis rajtad és a kristályon múlik. Vedd észre és figyeld meg, hogy mit érzel. Kísérd figyelemmel a benned keletkező érzéseket és gondolatokat, a testi érzeteket és minden mást. Ne próbálj semmit megváltoztatni vagy megakadályozni, csak hagyd, hogy átjárjanak az érzések.

Amikor a kezedben tartasz egy kristályt, és megfigyeled, hogy mit hoz ki belőled, megtapasztalhatod a változás hullámait, vagyis a rezgések módosulását. Ez lehet akár leheletfinom, akár eget rengető hatású. Csak vedd észre, mi történik, és add át magad a folyamatnak. Éppen ezek az apró érzetek lesznek azok, amelyek beindítják majd a változást.

Neked kristály, másnak kő

Az emberek nem egyformán reagálnak a kristályokra. Egyszer a férjemmel ellátogattunk Portlandbe, az egyik kedvenc, köveket árusító boltomba. Beszélgetés közben az üzletvezető elővett egy tálcát, amely tele volt fenakittel, ami egy magas rezgésszámú kristály, de korábban sosem találkoztam vele. Amint elém tették a köveket, rögtön azt éreztem, hogy az energiám magasabb szintre emelkedik, és a fejembe száll, noha még csak meg sem érintettem őket. Mivel nem találok rá jobb kifejezést, ezért azt mondom: olyan érzés volt, mintha be lettem volna szívva. Mindeközben a férjem egyáltalán semmit sem érzett. Akkor hát kinek az élménye volt „igaz”? Valójában mindkettőnké, annak ellenére, hogy különböző dolgokat tapasztaltunk.

Gyakran előfordul, hogy kristályokat adok körbe az óráimon, hogy az emberek kézbe vehessék, majd beszámolhassanak az érzéseikről és az érzeteikről. Néhányuk élménye hasonló, másoké meg különböző. Elképzelhető, hogy két ember pontosan ugyanazzal a kristállyal dolgozik, mégis teljesen más eredményt tapasztalnak. Mindig a saját gondolataidtól, rezgéseidtől, szükségleteidtől és hiedelmeidtől függ, milyennek érzékelsz egy-egy kristályt. Feltehetően ezek a tényezők mindenkinél különbözők, így aztán az emberek mást is fognak tapasztalni. Lehetséges az is, hogy egy kristály kielégíti a te szükségleteidet és a barátod teljesen más jellegű igényét is. Ez esetben egyikőtök sem használta helyesen vagy helytelenül a kristályt, csupán más-más szükségletek kielégítésére használtátok.

Mítoszok a kristályokról

Gyakran dolgozom olyanokkal, akik még kezdők a kristályok megismerése terén, így számtalanszor hallok bizonyos mítoszokat, amelyeket most szeretnék tisztázni.

1. MÍTOSZ: AZ EGÉSZ CSAK AZ ELMÉMBEN LÉTEZIK. A kristályokkal folytatott munkát úgy találták ki, hogy ne kelljen gondolkodnod; egyszerűen hagyd, hogy az érzékeid dolgozzanak. A kristályok semmiféle értelmezést vagy magyarázatot nem igényelnek, csak lehetőséget nyújtanak a tapasztalatszerzésre. Ha amiatt aggódsz, hogy a tapasztalataid pusztán az elméd szüleményei, próbáld félretenni ezeket a gondolatokat, és éld meg az érzéseket, amiket a kristályok nyújtanak. Ráérsz később magyarázatokat találni.

2. MÍTOSZ: A KRISTÁLYOK CSAK SEGÍTENEK, NEM TUDNAK ÁRTANI. A kristályokban energia vibrál, amely a te energiádra is hatást gyakorol, de hogy milyet, abban nagy szerepet játszhat a szándékod és a gondolkodásmódod. Ha arra számítasz, hogy a kristályok ártani fognak neked, akkor könnyen megtörténhet, hogy valóban bekövetkezik – de ez minden másra is igaz. A végkifejletben és a tapasztalásban mindig szerepet játszik az, amit hiszel, függetlenül attól, hogy kristályokat használsz, placebót vagy gyógyszert szedsz. Általánosságban elmondhatjuk, hogy ha azzal a szándékkal közelítesz a kristályokhoz, hogy a rezgésüket tiszta szándékokkal a javadra fordítsd, akkor nem valószínű, hogy ártanának neked.

3. MÍTOSZ: A KRISTÁLYOK HASZNÁLATA SPIRITUÁLIS VAGY EZOTERIKUS SZEMLÉLETET IGÉNYEL. A férjemnél kevésbé ezoterikus szemléletű embert nem nagyon ismerek, de még ő is hord a nyakában kristályokat, mert amikor használni kezdte őket, jelentős változásokat tapasztalt, ami teljesen megdöbbentette. Nem kell sem ezoterikusnak, sem spirituálisnak, sem vallásosnak lenned ahhoz, hogy kristályokat használj, de nem is ellentétes semmilyen vallással vagy spirituális szemlélettel. Csak arra van szükséged, hogy nyitott légy, és őszintén akard a változást, amely a javadat szolgálja.

4. MÍTOSZ: A KRISTÁLYOKAT NEM KELL TISZTÍTANI. Mivel a kristályok energiát nyelnek el, fontos, hogy megtisztítsuk őket a nemkívánatos energiáktól. A 3. fejezetben részletesebben is kitérek majd a tisztításra.

5. MÍTOSZ: A DRÁGA KRISTÁLYOK SOKKAL HATÁSOSABBAK. Noha a kvarc az egyik leggyakoribb és legolcsóbb kristály, mégis az egyik legerőteljesebb mind közül. Vajmi kevés köze van a hatékonysághoz annak, hogy mennyi pénzt költesz a kristályra. Az számít igazán, hogy a kristály miként hat az energiáidra. Lehet, hogy éppen a legolcsóbb kristályra lesz szükséged.

A kezdők legnagyobb hibája

Ha kicsit is hasonlítasz hozzám, akkor te is mindent, de mindent szeretnél megtudni arról, amit először készülsz kipróbálni. Lehet, hogy a következő hónapokat úgy töltöd majd, hogy belemerülsz a kristályokról szóló információkba, de amíg nem próbálod ki őket, csak elméleti tudásod lesz róluk. Biztos rengeteg dolgot megtudsz, de ettől még nem érzed a kristályok erejét. Ezt tartom a kezdők legnagyobb hibájának. Ha felébred benned a kíváncsiság, mindenképpen érdemes képezned magad, de ez nem mehet a tapasztalás rovására. Találj egy kristályt, amit vonzónak érzel. Tedd a zsebedbe. Viseld. Tartsd a kezedben. És közben olvass nyugodtan tovább.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen